**Informasjonsbrev fra styret Solvang 4 – juni 2020**

**Kloakk:** Alle kolonister har fått en epost ang kloakktilkobling. Det er viktig at de som 1) har koblet seg på *det nye* kloakk/avløpsnettet 2) planlegger å koble seg på kloakknettet i år eller neste år, eller 3) ikke har planer om å koble seg på - leser denne eposten grundig og svarer innen 15.juni. **Søndag 7.juni fra klokken 14** kan du komme utenfor Felleshuset hvis du har spørsmål. Der er styret tilgjengelig, i hvert fall frem til kl 15, og skal svare som best vi kan. Husk avstandsregelen på 1 meter!

**Kvistbilen:** Kvistbilen kommer på parkeringsplassen **mandag 8.juni**. Alt hageavfall som skal kastes, må plasseres på **østsiden av søppelkontainerne** og bakover/oppover i tidsrommet **mellom søndag morgen og mandag klokken 15.45**. Ingen biler kan parkeres på gressplenen på den siden etter lørdag kl 18. Som forrige gang: Sett fra deg hageavfallet, og forlat området med det samme. Hold avstand til andre. Er det fullt av folk i området, vent til litt senere. Gå gjerne en annen vei enn du pleier. Utpekte, frivillige kolonister lemper hageavfallet inn i kvistbilen. Hurra for dem!

(Søppelkonteineren tømmes også mandag, derfor må hageavfallet IKKE plasseres foran den)

**Solvangdagene:** Høst- og loppemarkedetvårt i september er dessverre avlyst i den formen vi kjenner det – av koronahensyn. Komiteen, som går på tvers av alle Solvang-avdelingene, bestemte dette, blant annet fordi vi har mange kolonister i risikogrupper og alle ønsker at de skal føle seg trygge. Det jobbes med en digital variant av markedet – dette blir det spennende å følge med på! Har du innspill blir sikkert Jane og Asle glade for å høre.

**Ekstraordinært årsmøte:** «Innkalling» til ekstraordinært årsmøte er hengt på oppslagstavlene. Det blir heldigitalt møte i år, med en OBOS-utviklet løsning. Stemmeberettigede kolonister får en lenke på sms senest 23.juni, og innen 2.juli må dere ha avgitt stemme. De som har forsøkt dette sier at det er enkelt! Det vil også bli mulig å søke hjelp, siden møtet på denne måten går over flere dager. Her kan dere evnt lese mer: <https://www.digitalearsmoter.no/for-medlemmer>

**Hyttesalg:** Takseringen er unnagjort og salgsprosessen er i gang for tre hytter på avd 4. Én hytte blir snart lagt ut for salg på Hyttetorget, og den tilbys søkere under 40 år. For de to siste hyttene er ikke internbytte-fristen gått ut ennå.

**Korona:** Vi åpner for utleie av Felleshuset igjen, fra 15.juni. Vi er anbefalt å ha maks 40 gjester der, helst under 30. Leietagere må skrive under på en tilleggskontrakt der de forplikter seg til å sette seg inn i og følge smittevernreglene, samt levere en plan for hvordan de skal ivareta hygiene og gjennomføre renhold.

Ordningen for fellestoalett/dusjene fortsetter. De som har behov for å bruke toalettanlegget har meldt seg, de får en egen nøkkel og forplikter seg til å følge vaskeinstruksen som er hengt opp samt hyppig rengjøring (3x i uka)

Noen har etterlyst at vaskerommene åpnes igjen. Styret har ikke ønsket dette til nå, men siden smitten ser ut til å roe seg, og at det opplagt er store ulemper med å måtte reise frem og tilbake med vasketøy, foreslår vi en løsning i en 4 ukers prøveperiode: Vi trenger at to personer melder seg, og tar ansvaret for hvert av vaskeriene (øst og vest). Ansvaret innebærer å sørge for at det til enhver tid er engangs-rengjøringsmidler på stedet (på avdelingens regning), og utarbeider en vaskeinstruks som tar utgangspunkt i vaskeinstruksen for toalettene. Instruksen må også inneholde gulvvask og generelt renhold av rommet. Alle som bruker vaskerommene MÅ skrive seg opp. Send en epost til solvang4@kolonihager.no hvis du er interessert.

**Parkering:** Styret kommer til å ta uregelmessige, men ikke sjeldne, kontroller av at alle som står parkert på plassen har parkeringskort med årets røde oblat. Har du rotet bort selve kortet fra i fjor – eller ønsker du å kjøpe parkeringsbevis sende en epost til styret. Det er ikke anledning å sette fra seg hengere, gamle biler el.l på parkeringsplassen.

**Pekefinger:** Det er IKKE lov å parkere inne i kolonihagen! Ikke på gressplener, ikke i små asfaltlommer, ikke med hengere, ikke under egentlig noen omstendigheter. Har du håndverkere på jobb, be dem parkere i Nordbergveien eller lån dem parkeringsbeviset ditt hvis du ikke står parkert på plassen selv.